A Bizottság 2813/2000/EK Rendelete

(2000. december 21.)

az egyes halászati termékekre nyújtott magántárolási támogatás tekintetében a 104/2000/EK tanácsi rendelet részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a halászati és akvakultúra-termékek piacának közös szervezéséről szóló, 1999. december 17-i 104/2000/EK tanácsi rendeletre [1] és különösen annak 25. cikke (6) bekezdésére,

mivel:

(1) A 104/2000/EK rendelet – amely a 3759/92/EGK tanácsi rendeletet [2] 2001. január 1-jei hatállyal hatályon kívül helyezte – előírja, hogy termelői szervezeteknek magántárolási támogatást kell nyújtani a 104/2000/EK rendelet II. mellékletében felsorolt termékekre vonatkozóan. A közösségi eladási ár bevezetése miatt ezek a szabályok az egyes halászati termékek magántárolási támogatása tekintetében eltérnek a 3759/92/EGK tanácsi rendelet részletes végrehajtási szabályainak megállapításáról szóló, 1994. július 12-i 1690/94/EK bizottsági rendeletben [3] és 3759/92/EGK rendeletben meghatározott előző szabályozástól. E változtatások figyelembe vétele érdekében az 1690/94/EK rendeletet fel kell váltani.

(2) A termelői szervezeteknek hozzá kell járulniuk a magántárolási támogatás mechanizmusának megvalósításához kapcsolódó költségekhez, és ebből következően a támogatás összegét a tárolási műveletek tényleges technikai és pénzügyi költségei alapján kell meghatározni. A technikai költségeket a mechanizmus megvalósítása során felmerült közvetlen költségek alapján kell meghatározni. Az ipar számára nagy terhet jelentő tájékoztatási követelmények és bonyolult éves számítások elkerülése végett a pénzügyi költségeknek a legutóbb az 1259/96/EK rendelettel [4] módosított, az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló, 1978. augusztus 2-i 1883/78/EGK tanácsi rendelet [5] 5. cikkével összhangban meghatározott kamat alapján kiigazított átalányösszegnek kell lennie.

(3) A termékminőség biztosítása és a termékek forgalomba hozatalának megkönnyítése érdekében meg kell állapítani azokat a követelményeket, amelyeknek a magántárolási támogatási intézkedések meg kell hogy feleljenek, továbbá az érintett termékek tárolásával és ismételt forgalomba hozatalával kapcsolatos követelményeket.

(4) A 104/2000/EK rendeletben előírt tűréshatárt igénybe vevő termelői szervezetek közötti egyenlő versenyfeltételek biztosítása érdekében meg kell állapítani azokat az alkalmazási szabályokat, amelyek az egyéb intervenciós mechanizmusokkal is összhangban állnak. Ezért az egyes halászati termékek kivonására vonatkozó pénzügyi támogatás megadása tekintetében a 104/2000/EK tanácsi rendelet részletes alkalmazási szabályainak megállapításáról szóló, 2000. november 15-i 2509/2000/EK bizottsági rendelet [6] megfelelő rendelkezéseit kell alkalmazni.

(5) A támogatás kedvezményezettjei az ellenőrzés hatékonyságának növelése végett kötelesek raktárnyilvántartást vezetni és az adatokat a tagállamokkal közölni. A mechanizmus megfelelő irányításához elegendő a legkisebb tárolási időszakra vonatkozó raktárnyilvántartások megkövetelése.

(6) Meg kell állapítani a magántárolási támogatás iránti kérelmek benyújtására, valamint az előleg odaítélésére és a megfelelő biztosítékösszegre vonatkozó eljárást.

(7) Az e rendeletben előírt intézkedések összhangban vannak a Halászatitermék-piaci Irányítóbizottság véleményével,

ELFOGADTA EZT A RENDELETET:

1. cikk

(1) A magántárolási támogatás szintjét minden halászati év kezdete előtt kell meghatározni a 104/2000/EK rendelet 38. cikkének (2) bekezdésében említett eljárással összhangban.

A magántárolási támogatást súlyegységenként kell meghatározni és a 104/2000/EK rendelet II. mellékletében felsorolt termékek nettó súlyára kell alkalmazni.

(2) A támogatás összegét a megelőző halászati évben a Közösségben nyilvántartott, a kérdéses termékek tárolásához nélkülözhetetlen műveletek tényleges technikai és pénzügyi költségei alapján kell kiszámítani.

(3) A következőket kell figyelembe venni technikai költségként:

a) energiaköltség;

b) be- és kitárolással kapcsolatos bérköltség;

c) közvetlen csomagoláshoz használt anyagok költsége;

d) a kirakodás helyétől a tárolási helyre történő szállítás költsége.

(4) A pénzügyi költségekre a 2001. évre tonnánként 10 euró átalányösszeget állapítanak meg. 2001. után az átalányösszeget – az 1883/78/EGK rendelet 5. cikkével összhangban évenként meghatározott kamatláb segítségével – évenként kell pontosítani.

(5) Az adott halászati évre rögzített magántárolási támogatás szintje érvényes az említett évben raktárba kerülő termékekre, tekintet nélkül a tárolási időszak végére.

2. cikk

(1) A magántárolási támogatás elnyerése érdekében az érintett termékek tárolásának és ismételt forgalomba hozatalának a (2) és (3) bekezdésben megállapított feltételeknek kell eleget tenniük.

(2) A termékeket a raktárba való belépés napjától számítva legalább 15 napig kell tárolni.

A termékeket olyan körülmények között kell tárolni, amely nem vezet a minőség romlásához. Ehhez a termékeket – a tagállamokban alkalmazandó ennél szigorúbb nemzeti követelmények vagy kereskedelmi előírások sérelme nélkül – olyan megfelelő berendezésekben kell tárolni, amelyekben a tárolási hőmérséklet nem haladja meg a - 18°C-t.

A termékeket legalább 5 tonnás, a Penaeidae családba tartozó garnélarákokat pedig 1 tonnás homogén tételekben kell tárolni.

(3) A termékeket fajok szerint homogén, és az emberi fogyasztásra szánt termékek forgalomba hozatala tekintetében az egyes tagállamokban hatályos rendelkezésekkel összhangban lévő tételekben kell újra forgalomba hozni.

3. cikk

A 2509/2000/EK rendelet 2. cikkének (1), (2) és (3) bekezdését és 3. cikkét értelemszerűen kell alkalmazni a 104/2000/EK rendelet 25. cikkében előírt magántárolási támogatási szabályokra.

4. cikk

(1) A tagállamok ellenőrző rendszert hoznak létre annak biztosítására, hogy azok a termékek, amelyekre magántárolási támogatás iránti kérelmet nyújtottak be, valóban támogathatók-e.

(2) A 2. cikk (2) bekezdésének első albekezdésében említett legrövidebb tárolási időtartam esetében a termelői szervezeteknek biztosítaniuk kell, hogy a támogatás kedvezményezettjei raktárnyilvántartást vezessenek a raktárba belépő minden egyes termékkategóriáról.

(3) A termelői szervezetnek minden hónapban közölnie kell az érintett tagállammal a raktárba belépő termékek faját, kategóriáját, mennyiségét, és a belépés napját.

5. cikk

(1) Az érintett termelői szervezet részére csak azt követően fizetik ki a magántárolási támogatást, hogy az érintett tagállam illetékes hatósága meggyőződött arról, hogy a mennyiségek – amelyekre a támogatást kérték – nem haladják meg a 104/2000/EK rendelet 25. cikkének (4) bekezdésében megállapított legnagyobb mennyiséget, továbbá a termékeket e rendelettel összhangban tárolták és hozták ismét forgalomba.

(2) Az érintett termelői szervezetek az adott halászati év végétől számított 4 hónapon belül benyújtják a magántárolási támogatás iránti kérelmüket a tagállam illetékes hatóságához.

(3) A nemzeti hatóságok az érintett termelői szervezet kitöltött fizetési kérelmének átvételétől számított 3 hónapon belül fizetik ki a magántárolási támogatást.

6. cikk

Az érintett termelői szervezet kérésére a tagállam – azzal a feltétellel, hogy a termelői szervezet az előleg összegének 105 %-ával megegyező biztosítékot nyújt – havonként előleget ad az azon mennyiségek tekintetében esedékes magántárolási támogatásból, amelyre a termelői szervezet abban a hónapban támogatást kért.

Az előleget a mellékletben meghatározott módszerrel összhangban kell kiszámítani.

7. cikk

Az 1690/94/EK rendelet hatályát veszti.

8. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 2001. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. december 21-én.

a Bizottság részéről

Franz Fischler

a Bizottság tagja

[1] HL L 17., 2000.1.21., 22. o.

[2] HL L 388., 1992.12.31., 1. o.

[3] HL L 179., 1994.7.13., 4. o.

[4] HL L 163., 1996.7.2., 10. o.

[5] HL L 216., 1978.8.5., 1. o.

[6] HL L 289., 2000.11.16., 11. o.

--------------------------------------------------

MELLÉKLET

+++++ TIFF +++++

--------------------------------------------------